
NICOLAE ROBU
REFERAT
privind demararea procedurilor privind stabilirea unui Imn al Municipiului Timişoara

Timişoara este locul în care toleranţa, solidaritatea, multietnicitatea, respectul pentru valori şi tradiţia creează un mediu propice şi dau o notă definitorie manifestărilor artistice.
Oraş cu o remarcabilă forţă culturală actuală, cu o puternică şi veche tradiţie, centru universitar de renume internaţional, pol urban de maximă importanţă la nivel euroregional în această parte de Europă, Timişoara întruneşte toate cerinţele pentru a fi o excelentă Capitală Europeană a Culturii în 2021.

Timişoara are nevoie de o identitate audio şi de o identitate vizuală unică, are nevoie de o melodie pe care sa o fredoneze  şi de care să fie mândru fiecare timişorean, o melodie emblematică, atât la nivel naţional, cât şi internaţional.

Timişoara trebuie să fie promovată printr-un Imn oficial al oraşului, o nouă modalitate prin care  susţinem candidatura Timişoarei la titlul de Capitală Europeană a Culturii în 2021.   

Imnul Municipiului Timişoara va fi stabilit în urma unui concurs de soluţii.
Modalitatea prin care se va realiza concursul este reglementată prin prevederile OUG 34/2006.


Regulamentul/documentaţia privind organizarea concursului de soluţii pentru Imnul Municipiului Timişoara, va fi elaborat de către membrii juriului de specialitate, cu respectarea prevederilor din secţiunea a 8-a/Concursul de soluţii din OUG 34/2006, privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, şi va fi supus aprobării Consiliului Local.


Având în vedere aceste motive,
P R O P U N E M :

emiterea unei Hotărâri de Consiliu Local, prin care să se aprobe demararea procedurilor privind stabilirea printr-un concurs de soluţii, a unui Imn al Municipiului Timişoara,
regulamentul/documentaţia privind organizarea concursului de soluţii pentru selecţia textului şi a melodiei Imnului oficial al Municipiului Timişoara, va fi elaborată de către un juriu de specialitate, persoane fizice independente faţă de concurenţi, cu pregătire profesională şi experienţă relevantă în domeniu, precum şi cu probitate morală recunoscută, şi va fi supus aprobării Consiliului Local Timişoara,
juriul va fi format din 5 membri, preşedintele juriului va fi dl Ioan Coriolan Gârboni, directorul Filarmonicii Banatul Timişoara, iar ceilalţi 4 membri vor fi numiţi prin dispoziţia primarului municipiului Timişoara,

câştigătorul desemnat în urma acestui concurs va beneficia de un premiu de 10 000 lei, sumă care va fi alocată de la bugetul local, cap. „Cultură, recreere şi religie” Cod indicator  67.02., câştigătorul va cesiona exclusiv drepturile patrimoniale/drepturile de autor asupra compoziţiei muzicale  Consiliului Local şi Primăriei Municipiului Timişoara.

